REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj 06-2/140-23

7. jul 2023. godine

B e o g r a d

Z A P I S N I K

16. SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 6. JULA 2023. GODINE

Sednica je počela u 11,00 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Milica Obradović, Milosav Milojević, Milija Miletić, Momir Stojilković, mr Akoš Ujhelji, dr Nenad Mitrović, Dejan Ignjatović, Milovan Jakovljević i Ilo Mihajlovski.

Sednici su prisustvovali zamenici članova Odbora: Nikola Bokan (zamenik Veroljuba Matića), Ivan Karić (zamenik Dijane Radović) i Branko Vukajlović (zemenik Zorana Sandića).

Sednici nisu prisustvovali članovi Odbora: Dragan Jovanović, dr Anna Oreg, Miroslav Aleksić i Marko Ristić, niti njihovi zamenici.

Sednici je prisustvovao i narodni poslanik Mirko Ostrogonac, koji nije član Odbora.

Sednici su prisustvovali predstavnici Ministarstva poljoprivrede, šumarstva i vodoprivrede: Miloš Petrović, direktor Uprave za veterinu, Jasmina Miljković, načelnik Odeljenja za upravljanje IPARD programom.

Pre utvrđivanja dnevnog reda njegovu dopunu je predložio narodni poslanik Milovan Jakovljević sa tačkom Problemi u malinarstvu. Odbor većinom glasova (4 za, 1 protiv, 7 uzdržano, 1 nije glasao) nije prihvatio ovaj predlog za dopunu dnevnog reda, ali su se članovi Odbora usaglasili da se na neku od sledećih sednica Odbora pozovu predstavnici Ministarstva i da bi se raspravljalo o problemima u malinarstvu.

Predsednik Odbora je potom zatražio da se članovi Odbora izjasne o celokupnom dnevnom redu, te je Odbor jednoglasno (13 za) usvojio sledeći:

D n e v n i r e d:

1. Razmatranje Predloga zakona o potvrđivanju Sektorskog sporazuma između Vlade Republike Srbije i Evropske komisije o mehanizmima primene finansijske pomoći Unije Republici Srbiji u okviru Instrumenta za pretpristupnu pomoć u oblasti podrške programa ruralnog razvoja (IPARD 3), koji je podnela Vlada (broj 011-1283/23 od 30. juna 2023. godine);
2. Stanje sa zaraznim bolestima u Republici Srbiji i regionu kod domaćih i divljih životinja, sa akcentom na bolest afričke kuge svinja.

Prva tačka dnevnog reda - Razmatranje Predloga zakona o potvrđivanju Sektorskog sporazuma između Vlade Republike Srbije i Evropske komisije o mehanizmima primene finansijske pomoći Unije Republici Srbiji u okviru Instrumenta za pretpristupnu pomoć u oblasti podrške programa ruralnog razvoja (IPARD 3).

 Jasmina Miljković, načelnik Odeljenja za upravljanje IPARD programom, je obrazlagala Predlog zakona i istakla da je preduslov da Republika Srbija počne da koristi finansijska sredstva namenjena za IPARD 3 program potvrđivanje ovog sporazuma koji je već potpisan od strane nacionalnog IPARD koordinatora, tj. ministarke za evropske integracije i EU. Ovaj sporazum proizilazi iz okvirnog sporazuma kojim su regulisane sve IPA pomoći Republike Srbije. Kroz IPARD 3 program Republici Srbiji je namenjeno 288 miliona evra evropskog doprinosa. Nacionalnim kofinansiranjem je namenjeno još 92 miliona evra, tako da ukupno sa doprinosom korisnika koji su, takođe, u obavezi da ulože deo sredstava to je oko 580 miliona evra investicija u narednih deset godina u delu ruralnog razvoja. Program IPARD 3 je usvojila Evropska komisija a preduslov za sprovođenje je ova ratifikacija. Sporazum sadrži opšte odredbe, pravila o upravljanju od strane Republike Srbije, pravila programiranja, ukratko, daje jedan opšti okvir za sprovođenje pomoći programa IPARD 3.

U nastavku sednice Jasmina Miljković je odgovarala na pitanja koja su postavljali narodni poslanici. Govoreći o IPARD 2 programu iznela je podatak da je njegova vrednost na početku sprovođenja iznosila 175 miliona evra. Na dan 4. jul 2023. godine ukupno je odobreno 90% zahteva dok je procenat isplaćene podrške iznosio 34,84%. To iznosi 53,54 miliona evra EU doprinosa, a ukupno je isplaćeno, uključujući i doprinos Republiike Srbije, 71,38 miliona evra. Po projekcijama Uprave za agrarna plaćanja do kraja godine isplatiće se još 20 miliona evra. Formalno još ne postoji potvrda o produžetku roka za program IPARD 2 ali već su obavljeni pregovori i postoje očekivanja da se do kraja 2024. godine iskoristi 70% sredstava. Kada je reč o ruralnoj javnoj strukturi postoji veliki interes da se u nju ulaže kroz IPARD program. To je mera 6 u okviru IPARD 3 programa. Korisnici te mere su jedinice lokalne samouprave pa je potrebno da se njihovi predstavnici osposobe za rad na nabavkama. Predviđeno je da se IPARD 3 programom investira u izgradnju i rekonstrukciju puteva, kanalizaciju, vodosnabdevanje, upravljanje otpadom i snabdevanje energijom. To su sektori koji su predviđeni IPARD 3 programom a jedinice lokalne samouprave će moći da budu korisnici onog trenutka kada se ta mera akredituje kod Evropske komisije. U okviru ukupnog budžeta koji iznosi 288 miliona evra za meru 6 je izdvojeno 18% i predviđeno je da se krene u postupak akreditacije 2024. godine. Takođe, ministarstvo se trudi da iznađe mogućnost da reši problem koji mladi korisnici IPARD programa imaju sa bankarskim garancijama jer su one jedino sredstvo obezbeđenja za dobijanje avansa, tako što se traže i drugi mehanizmi za avansnu ispatu korisnicima. Pored toga uveden je i mehanizam indeksacije cena zbog kretanja cena na tržištu. Evropska komisija je dozvolila da se u fazi isplate radi indeksacija u skladu sa porastom indeksa cena na tržištu, što prati Republički zavod za statistiku. Kada je reč o livadama i pašnjacima u okviru IPARD 2 programa, mera 4 je planirana za akreditaciju naredne godine a ona se odnosi na agroekološke klimatske mere i mere organske proizvodnje. Odabrane su one agroekološke operacije koje se zapravo i primenjuju u Republici Srbiji kao što je zatravnjivanje u međurednom prostoru kod višegodišnjih zasada i rotacija useva. Dakle, korisnici istih će imati određenu nadoknadu u petogodišnjem periodu. Na kraju izlaganja, Jasmina Miljković načelnik Odeljenja za upravljanje IPARD-om, je naglasila da je jako važno da svi korisnici budu dobro upoznati sa ovim programom, da mora biti obezbeđena dobra komunikacija i razumevanje da bi na vreme prikupili i predali dokumentaciju i dobili pripadajuća sredstva.

Odbor je većinom glasova (12 za, 1 uzdržan), a na osnovu člana 156. stav 3. Poslovnika Narodne skupštine zaključio da podnese Narodnoj skupštini sledeći

I z v e š t a j

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o potvrđivanju Sektorskog sporazuma između Vlade Republike Srbije i Evropske komisije o mehanizmima primene finansijske pomoći Unije Republici Srbiji u okviru Instrumenta za pretpristupnu pomoć u oblasti podrške programa ruralnog razvoja (IPARD 3).

Za izvestioca Odbora na sednici Narodne skupštine određen je Marijan Rističević, predsednik Odbora.

Druga tačka dnevnog reda - Stanje sa zaraznim bolestima u Republici Srbiji i regionu kod domaćih i divljih životinja, sa akcentom na bolest afričke kuge svinja.

Miloš Petrović, direktor Uprave za veterinu, je obrazlažući drugu tačku dnevnog reda istakao da su tokom 2023. godine registrovana četiri žarišta avijarne influence kod divljih ptica u dva upravna okruga i to u Severnobačkom i Južnobačkom upravnom okrugu. Posle 12. juna kada je odjavljeno poslednje žarište nije bilo novih slučajeva kod divljih i domaćih ptica. Kada je reč o virusu atipične kuge živine veterinarska služba aktivno radi na vakcinaciji upotrebom vakcina koje su proizvedene od lentogenih sojeva u cilju održavanja stalnog imuniteta kod živine, i u tom smislu je izbegnuta pojava ovog virusa. U decembru 2019. godine prestala je vakcinacija svinja protiv klasične kuge i do danas se ova bolest nije pojavila. Međutim, to nije slučaj sa nekim zemljama u okruženju poput Rumunije, Bugarske i Severne Makedonije. Poslednji slučaj bolesti plavog jezika potvrđen je u našoj zemlji u novembru 2020. godine, nakon toga je usledila kampanja preventivne vakcinacije koja je završena 30. juna 2022. godine, nakon čeka nije bilo pozitivnih slučajeve kod domaćih životinja. Kada je reč o besnilu aktivno se radi na vakcinaciji svih pasa i mačaka starijih od tri meseca. Trenutno su u toku i pregovori o nastavku kampanje za oralnu vakcinaciju kod lisica preko korišćenja fondova dvostruke namene EU. U toku ove godine dijagnostikovana je i američka kuga pčelinjeg legla u sedam gazdinstava kod 103 pčelinje zajednice. Kada je reč o afričkoj kugi svinja, glavni rezervoari u prirodi su divlje svinje a na populaciju domaćih svinja bolest se prenosi direktnim kontaktom ili indirektno putem mesnih prerađevina ukoliko svinje dođu u kontakt sa kontaminiranom hranom. U ostatku Evrope situacija je, takođe, složena. U Rumuniji je zabeleženo 130 žarišta kod domaćih svinja i 209 žarišta kod divljih svinja, u Mađarskoj 297 žarišta kod divljih svinja, u BiH u Semberiji 23 žarišta kod domaćih svinja, u Hrvatskoj u Posavini 18 žarišta kod domaćih svinja, što predstavlja opasnost za naš stočni fond, posebno u Mačvi i Sremu. Bolest se pojavila i u Severnoj Makedoniji, Bugarskoj, Nemačkoj, Italiji, Grčkoj i Češkoj. Jedan od bitnih razloga za naglu pojavu i širenje ove bolesti jesu ratna dešavanja u Ukrajini koja su izazvala velike migracije i povećan broj kontakata među životinjama. Republika Srbija je pre pojave afričke kuge svinja radila na pripremi dokumentacije koja je neophodna za kontrolu ove zarazne bolesti. Donet je i Pravilnik o merama za rano otkrivanje, dijagnostiku, sprečavanje širenja, suzbijanje i iskorenjivanje zarazne bolesti afričke kuge svinja, izrađeni su planovi nadzora i dijagnostičkih ispitivanja, doneta su rešenja o proglašenju inficiranih visoko rizičnih područja, izrađen je plan nadzora, instrukcije, uputstva, brošure za lovce, korisnike lovišta, za lovne organizacije i uputstva za vlasnike. Postavljena su obaveštenja na graničnim prelazima i pojačane granične kontrole. Veterinari rade na edukaciji vlasnika životinja a sve u cilju poboljšanja biosigurnosnih mera na gazdinstvima. Prošle godine su popunjavani i biosigurnosni upitnici. U decembru 2022. godine popunjeno je 910 470 bioupitnika nakon čega je utvrđeno da su sa visokim rizikom 87 504 gazdinstva, odnosno 95,66% gazdinstava nisu na zadovoljavajućem nivou. U 2023. godini doneto je 16 rešenja o proglašenju zaraženih područja, dijagnostikovana je bolest kod 243 divlje svinje, a registrovano je i 738 slučajeva kod domaćih svinja. U zaraženim domaćinstvima sprovedene su sve neophodne mere u skladu sa rešenjem Uprave za veterinu, izvršena je eutanazija nad 3303 svinje. Generalno, iako postoje teškoće u sprečavanju širenja ove bolesti ministarsto i Uprava za veterinu svakodnevno, i u kontinuitetu, u skladu sa Pravilnikom sprovode aktivni nadzor nad gazdinstvima koja drže svinje, a sprovodi se i monitoring nad divljim svinjama na području cele zemlje, naglasio je na kraju izlaganja Miloš Petrović, direktor Uprave za veterinu.

 U diskusiji su učestvovali narodni poslanici: Marijan Rističević, Milovan Jakovljević, Dejan Ignjatović, Milija Miletić, dr Nenad Mitrović, Ilo Mihajlovski i Momir Stojilković.

 Nakon rasprave o tački dnevnog reda Odbor je većinom glasova (12 za, 1 uzdržan) doneo sledeći:

 Z a k lj u č a k

Odbor preporučuje da Ministarstvo poljoprivrede, šumarstva i vodoprivrede, Uprava za veterinu, Uprava za šume, obrate posebnu pažnju u suzbijanju zaraznih bolesti kod životinja na bolest afričke kuge svinja. Odbor, pored Nacionalnog kriznog centra koji se bavi ovim problemom, preporučuje da, ukoliko se bolest afričke kuge svinja naglo proširi u regionu i Republici Srbiji, formira i operativni štab za suzbijanje afričke kuge svinja na nivou Vlade Republike Srbije i u njega uključe Lovački savez Srbije, Lovački savez Vojvodine, predstavnici Vojske Srbije, kao i predstavnici drugih neophodnih ministarstava, organa i organizacija.

Pošto drugih pitanja i predloga nije bilo, sednica je zaključena u 13,00časova.

Sastavni deo ovog zapisnika čini obrađeni tonski snimak sednice Odbora, a video zapis se nalazi na internet stranici Narodne skupštine.

 SEKRETAR PREDSEDNIK

 Branka Zlatović Marijan Rističević